Document ID: 32002D0150

Απόφαση της Επιτροπής
της 15ης Φεβρουαρίου 2002
για την έγκριση της διάθεσης στην αγορά πηγμένων πρωτεϊνών πατάτας και των προϊόντων υδρόλυσής τους ως νέων συστατικών τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2002) 506]
(Το κείμενο στην ολλανδική γλώσσα είναι το μόνο αυθεντικό)
(2002/150/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων(1), και ιδίως το άρθρο 7,
το αίτημα της AVEBE b.a. προς τις αρμόδιες αρχές των Κάτω Χωρών, της 25ης Μαΐου 2000, για τη διάθεση στην αγορά πηγμένων πρωτεϊνών πατάτας και των προϊόντων υδρόλυσής τους ως νέων συστατικών τροφίμων,
την αρχική έκθεση αξιολόγησης που συνέταξαν οι αρμόδιες αρχές των Κάτω Χωρών,
Εκτιμώντας τα ακόλουθα:
(1) Ενώ έχει γίνει εκχύλιση πρωτεΐνης από πολλά φυτά με σκοπό να χρησιμοποιηθεί στα τρόφιμα, η πρωτεΐνη πατάτας δεν διετίθετο στην αγορά της Κοινότητας πριν τεθεί σε ισχύ ο κανονισμός (ΕΚ) αριθ. 258/97. Επομένως για την πρωτεΐνη πατάτας απαιτείται έγκριση σύμφωνα με το άρθρο 1 παράγραφος 2 στοιχείο ε) του κανονισμού.
(2) Στην αρχική του έκθεση αξιολόγησης ο αρμόδιος οργανισμός των Κάτω Χωρών για την αξιολόγηση των τροφίμων κατέληξε στο συμπέρασμα ότι οι πηγμένες πρωτεΐνες πατάτας και τα προϊόντα υδρόλυσής τους είναι ασφαλή για την κατανάλωση από τον άνθρωπο.
(3) Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 19 Φεβρουαρίου 2001.
(4) Στο διάστημα των 60 ημερών που ορίζεται στο άρθρο 6 παράγραφος 4 του κανονισμού, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή, οι οποίες αφορούσαν, ιδιαίτερα, τη χρήση των θειωδών αλάτων ως πρόσθετου και τον καθορισμό προδιαγραφών για ορισμένα αλκαλοειδή.
(5) Η AVEBE υπέβαλε πρόσθετα στοιχεία απαντώντας στα σχόλια και τις αντιρρήσεις που διατυπώθηκαν από τα κράτη μέλη, τα οποία συζητήθηκαν με εμπειρογνώμονες των κρατών μελών στις 17 Ιουλίου 2001.
(6) Με βάση τα πρόσθετα αυτά στοιχεία και την αρχική έκθεση αξιολόγησης, προκύπτει ότι οι πηγμένες πρωτεΐνες πατάτας και τα προϊόντα υδρόλυσής τους ανταποκρίνονται στα κριτήρια που ορίζονται στο άρθρο 3 παράγραφος 1 του κανονισμού.
(7) Η χρήση και η επισήμανση των θειωδών αλάτων διέπεται από την οδηγία 89/107/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα πρόσθετα που μπορούν να χρησιμοποιούνται στα τρόφιμα τα οποία προορίζονται για ανθρώπινη διατροφή(2) και την οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών(3).
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι πηγμένες πρωτεΐνες πατάτας και τα προϊόντα υδρόλυσής τους, όπως καθορίζονται στο παράρτημα, μπορούν να διατεθούν στην αγορά της Κοινότητας ως νέα συστατικά τροφίμων.
Άρθρο 2
Ο χαρακτηρισμός "πρωτεΐνη πατάτας" εμφανίζεται στην επισήμανση του ίδιου του προϊόντος ή στον κατάλογο των συστατικών των τροφίμων που την περιέχουν.
Άρθρο 3
Η παρούσα απόφαση απευθύνεται στην AVEBE b.a, Prins Hendrikplein 20, 9641 GK Veendam, Κάτω Χώρες.
Βρυξέλλες, 15 Φεβρουαρίου 2002.

Labels: 3
17
18